คลังหนุนร้านเซเว่นฯ รับฝาก-ถอนเงิน
คลังหนุน ธปท.ผุดแบงก์กิ้ง เอเยนต์ เพิ่มทางเลือกเปิดทางแข่งขันกดดอกเบี้ยถูก
19 ก.พ. 2561

คลังหนุน ธปท.ผุดแบงก์กิ้ง เอเยนต์ เพิ่มทางเลือกเปิดทางแข่งขันกดดอกเบี้ยถูก
นายสมชัย สัจจพงษ์ ปลัดกระทรวงการคลัง เปิดเผยว่า กระทรวงการคลังเห็นด้วยและสนับสนุนแนวคิดของธนาคารแห่งประเทศไทย (ธปท.) เรื่องการจัดตั้งแบงก์กิ้ง เอเยนต์ เพราะเชื่อว่า ธปท.จะมีการออกนโยบายและกำหนดคุณสมบัติที่มีเงื่อนไขรัดกุม 
สำหรับกรณีร้านสะดวกซื้อเซเว่นอีเลฟเว่นจะขอทำธุรกิจแบงก์กิ้ง เอเยนต์ถือว่ามีความเหมาะสม เพราะจะช่วยอำนวยความสะดวกประชาชนมากขึ้น ซึ่งปัจจุบันได้ให้บริการรับชำระค่าสาธารณูปโภคอยู่แล้วและมีสาขาทั่วประเทศ
“การเปิดให้ทำธุรกิจแบงก์กิ้งเอเยนต์ จะเพิ่มการแข่งขันและอาจจะช่วยลดปัญหาที่ธนาคารคิดดอกเบี้ยเงินกู้สูง หากแบงก์กิ้ง เอเยนต์ให้อัตราดอกเบี้ยที่ต่ำกว่าธนาคารต่างๆ ก็อาจจะลดดอกเบี้ยลงเพื่อมาแข่งขัน ทำให้ประชาชนมีทางเลือกมากขึ้น” นายสมชัย กล่าว 
นางฤชุกร สิริโยธิน รองผู้ว่าการ ด้านเสถียรภาพสถาบันการเงิน ธปท. กล่าวว่า ธปท.ยังไม่มีนโยบายให้ใบอนุญาตประกอบธุรกิจธนาคารพาณิชย์แห่งใหม่ แต่ได้มีการปรับปรุงกฎเกณฑ์เกี่ยวกับช่องทางการให้บริการของธนาคารพาณิชย์ โดยให้มีการจัดตั้งแบงก์กิ้ง เอเยนต์ ซึ่งมีขอบเขตการให้บริการจำกัด